
B8-0141/2017
Europa-Parlamentets beslutning om indgåelse af CETA-aftalen mellem EU og Canada
(2017/2525(RSP))
Europa-Parlamentet,
–	der henviser til forsigtighedsprincippet som en af søjlerne i EU's fælles forbruger- og miljøbeskyttelse som fastsat i artikel 191, stk. 2, i traktaten om Den Europæiske Unions funktionsmåde (TEUF),
–	der henviser til udtalelse fra Udvalget om Beskæftigelse og Sociale Anliggender til Udvalget om International Handel om udkast til Rådets afgørelse om indgåelse af den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side[footnoteRef:1], [1:  EMPL_AD(2016)593983.] 

–	der henviser til forskellige initiativer mod aftalen, som er taget af europæiske og canadiske borgere,
–	der henviser til Kommissionens erklæring af 15. februar 2017 om indgåelse af den samlede økonomi- og handelsaftale mellem EU og Canada,
–	der henviser til forretningsordenens artikel 123, stk. 2,
A.	der henviser til, at forhandlinger om CETA fra begyndelsen har været præget af en alvorlig mangel på gennemsigtighed, hvilket gør det svært for borgerne og deres demokratisk valgte repræsentanter aktivt at følge igangværende forhandlinger;
B.	der henviser til, at den tvungne gennemførelse af tvistbilæggelse mellem investorer og stater (ISDS) fortsat er et alvorligt problem, da det skaber et system med parallel retfærdighed og giver magtfulde virksomheder mulighed for at anfægte en af grundpillerne i medlemsstaternes suverænitet: retsstatsprincippet;
C.	der henviser til, at håndhævelsen af forsigtighedsprincippet ikke kan sikres inden for rammerne af CETA;
D.	der henviser til, at produktionsomkostninger i adskillige grene af det canadiske landbrug er betydeligt lavere end for de europæiske producenter, herunder producenter inden for husdyravl, hvilket udgør en trussel mod selve deres eksistens;
E.	der henviser til, at de institutioner, der bør oprettes i henhold til CETA-aftalen, er af en overnational karakter og ikke underlagt EU-borgeres demokratiske kontrol som påpeget af den tyske forfatningsdomstol i forbindelse med Det Blandede CETA-Udvalg;
1.	overvejer ikke at give sit samtykke til CETA;

2.	understreger på det kraftigste behovet for offentlig debat forud for indledningen af yderligere handelsforhandlinger, sammen med en klar definition af ubestridelige standarder, hvor forsigtighedsprincippet blot er ét eksempel;
3.	pålægger sin formand at sende denne beslutning til Det Europæiske Råd, Rådet, Kommissionen, Regionsudvalget, Det Europæiske Økonomiske og Sociale Udvalg, medlemsstaternes parlamenter og regeringer og parlamentet og regeringen i Canada.

